钦定古今图书集成/明伦汇编/官常典/第475卷 > 傅竖眼
## 钦定古今图书集成/明伦汇编/官常典/第475卷 > 傅竖眼

按《魏书》本传：“竖眼本清河人。七世祖伷，伷子遘，石虎
太常。祖父融，南徙渡河，家于磐阳，为乡闾所重。性豪
爽，有三子：灵庆、灵根、灵越，并有才力。融以此自负，谓
足为一时之雄。尝谓人曰：‘吾昨夜梦有一骏马，无堪
乘者。人曰：‘何由得人乘之’？有一人对曰：‘唯有傅灵庆
堪乘此马’。又有弓一张，亦无人堪引。人曰：‘唯有傅灵
根可以弯此弓’’。”又有数纸文书，人皆读不能解。人曰：
“唯傅灵越可解此文。”融意谓其三子文武才干，堪以
驾驭当世，常密谓乡人曰：“‘汝闻之不？鬲虫之子有三
灵’。此图谶之文也。”好事者然之，故豪勇之士，多相归
附。刘骏将萧斌、王元谟寇碻、磝，时融始死，元谟、彊引
灵庆为军主，将攻城攻车，为城内所烧，灵庆惧军法，
诈云伤重，令左右舆之还营，遂与壮士数十骑遁还。
斌元谟命追之。左右谏曰：“灵庆兄弟并有雄才，兼其
部曲多是壮勇，如彭超、户生之徒，皆一当数十人，援
不虚发，不可逼也，不如缓之。”元谟乃止。灵庆至家，遂
与二弟匿于山泽之间。时灵庆从叔干爱为斌法曹
参军，斌遣干爱诱呼之，以腰刀为信，密令壮健者随
之，而干爱不知斌之欲图灵庆也。既至灵庆间，对坐
未久，斌所遣壮士执灵庆杀之。灵庆将死，与母崔诀
言：“法曹杀人，不可忘也。”灵根、灵越奔河北。灵越至京
师，高宗见而奇之。灵越因说齐民慕化，青州可平。高
宗大悦，拜灵越镇远将军、青州刺史、贝丘子，镇羊兰
城，灵根为临齐副将，镇明潜垒。灵越北入之后，母崔
氏遇赦免。刘骏恐灵越在边，扰动三齐，乃以灵越叔
父琰为冀州治中，干爱为乐陵太守。乐陵与羊兰隔
河相对，命琰遣其门生与灵越婢诈为夫妇，投化以
招之。灵越与母分离思积，遂与灵根相要南走。灵越
与羊兰奋兵相击，干爱遣船迎之，得兔，灵根差期，不
得俱渡。临齐人觉知，锉斩杀之。干爱出郡迎灵越，问
灵根愆期之状，而灵越殊不应答，但言不知而已。干
爱不以为恶，敕左右出匣中乌皮裤褶，令灵越代所
常服。灵越言：“不须。”干爱云：“汝岂可著体上衣服见垣
公也？”时垣护之为刺史，灵越奋声言：“垣公，垣公著此，
当见南方国主，岂垣公也！”竟不肯著。及至丹阳，刘骏
见而礼之，拜员外郎、兖州司马，带鲁郡。而干爱亦迁
青冀司马，带魏郡。后二人俱还建康，灵越意恒欲为
兄复仇，而干爱初不疑防，知干爱嗜鸡肉葵菜食，乃
为作之，下以毒药干爱饭，还而卒。后数年而灵越为
太原太守，戍升城。后举兵同刘骏子子勋，子勋以灵
越为前军将军。子勋败，灵越军众散亡，为刘彧将王
广之军人所擒，厉声曰：“我傅灵越也。汝得贼，何不即
杀！广之！”生送诣彧辅国府司马刘勔，勔躬自慰劳，诘
其叛逆。对曰：“九州唱义，岂独在我？”勔又问：“四方阻逆，
无战不擒。主上皆加以大恩，即其才用。卿何不早归
天阙，乃逃命草间乎？”灵越答曰：“薛公举兵淮北”，威震
天下，不能专任智勇，委付子侄，致败之由，实在于此。
然事之始末，备皆参预。“人生归于一死，实无面求活。”
勔壮其意，送诣建康。刘彧欲加原宥，灵越辞对如一，
终不回改，乃杀之。竖眼即灵越子也，沉毅壮烈，少有
父风。入国，镇南王肃见而异之，且奇其父节，倾心礼
敬，表为参军。从肃征伐，累有战功，稍迁给事中、步兵
校尉、左中郎将，常为统军，东西征伐。世宗时，为建武
将军，讨扬州贼，破之，仍镇于合肥，萧衍民归之者数
千户。后武兴氐杨集义反叛，推其兄子绍先为主，攻
围关城。梁州刺史邢峦遣竖眼讨之，集义众逆战，频
破走之，乘胜追北，仍克武兴。还洛，诏假节，行南兖州
事。竖眼善于绥抚，南人多归之。转昭武将军、益州刺
史。以州初置，境逼巴、獠，给羽林、虎贲三百人，进号冠
军将军。及高肇伐蜀，假竖眼征卤将军、持节，领步兵
三万，先讨北巴。萧衍闻大军西伐，遣其宁州刺史任
太洪从阴平偷路入益州北境，欲扰动氐、蜀，以绝运
路。乘国讳班师，遂扇诱土民，奄破东洛、除口二戍，因
此诈言南军继至，氐、蜀信之，翕然从逆。太洪率氐、蜀
数千，围逼关城。竖眼遣宁朔将军成兴孙讨之。军次
白护，太洪遣其辅国将军任《硕北》等率众一千，邀险
拒战。在《虎径》南山，连置三营，兴孙分遣诸统，随便掩
击，皆破之。太洪又遣军主边昭等率氐、蜀三千，攻逼
兴孙栅，兴孙力战，为流矢所中死。竖眼又遣统军姜
喜、季元度从东嵠潜入，回出西冈，邀贼之后，表里合
击，大破之，斩边昭及太洪前部王隆护首，于是太洪
及关城五栅，一时逃散。竖眼性既清素，不营产业，衣
食之外，俸禄粟帛，皆以飨赐夷酋。赈恤士卒，抚蜀人
以恩信为本，保境安民，不以小利侵窃。有掠蜀民入
境者，皆移送还本土，“捡勒部下，守宰肃然，远近杂夷相率款谒，仰其德化，思为魏民矣。”是以蜀民请军者，
旬月相继，世宗甚嘉之。肃宗初，屡请解州，乃以元法
僧代之。益州民追随恋泣者数百里。至洛，拜征卤将
军、大中大夫。萧衍遣将赵祖悦入屯硖石，以逼寿春。
镇南将军崔亮讨之。以竖眼为持节、镇南军司。法僧
既至，大失民和。萧衍遣其信武将军、衡州刺史张齐，
因民心之怨，入寇晋寿，频陷葭萌、小剑诸戍，进围州
城。朝廷以西南为忧，乃驿征竖眼于淮南。既至，以为
右将军、益州刺史。寻加散骑常侍、平西将军、假安西
将军、西征都督，率步骑三千以讨张齐。给铜印千馀，
须有假职者听，六品以下板之。竖眼既出梁州，衍冠
军将军勾道侍、梁州刺史王太洪等十馀将所在拒
塞。竖眼三日之中，转战二百馀里，甲不去身，频致九
捷。土民统军席广度等处处邀击，斩太洪及衍征卤
将军杨伏锡等首。张齐引兵西退，遂奔葭萌。蜀民闻
竖眼复为刺史，人人喜悦，迎于路者日有百数。竖眼
至州，白水以东民皆宁业。先是，萧衍信义将军、都统
白水诸军事杨兴起、征卤将军李光宗袭据白水旧
城。竖眼遣虎威将军强虬与阴平王杨太赤率众千
馀，夜渡白水，旦而交战，大败贼军，斩兴起首，克复旧
城。又遣统军傅昙表等大破衍宁朔将军王光昭于
阴平。张齐仍阻白水，屯寇葭萌，竖眼分遣诸将，水陆
讨之，齐遣其宁朔将军费忻督步骑二千，逆来拒战，
军主陈洪起力战破之，乘胜追奔，遂临夹谷三栅。统
军胡小虎四面攻之，三栅俱溃。张齐亲率骁勇二万
馀人，与诸军交战，竖眼命诸统帅同时奋击，军主许
畅斩衍雄信将军牟兴祖，军主孔领周射齐中足。于
是大破贼军，斩获甚众。齐乃栅于虎头山下，贼帅任
令崇屯据西郡，竖眼复遣讨之，令崇弃众夜遁。乃进
讨齐，破其二栅，斩首万馀。齐被重创，奔窜而退。《小剑》
《大剑》贼亦捐城西走，益州平。灵太后玺书慰劳，赐骅
骝马一匹，宝剑一口。竖眼表求解州，不许。复转安西
将军、岐州刺史，常侍如故。仍转梁州刺史，常侍、将军
如故。梁州之人既得竖眼为牧，人咸自贺。而竖眼至
州遇患，不堪综理。其子敬绍，险暴不仁，聚货耽色，甚
为民害，远近怨望焉。寻假镇军将军、都督梁、西、益、巴
三州诸军事。萧衍遣其北梁州长史锡休儒、司马鱼
和、上庸太守姜平洛等十军，率众三万入寇直城。竖
眼遣敬绍总众赴之。倍道而进，至直城而贼袭据直
口。敬绍以贼断归路，督兼统军高彻、吴和等与贼决
战，大破之，擒斩三千馀人，休儒等走还魏兴。敬绍颇
览《书传》，微有胆力，而奢淫倜傥，轻为残害。又见天下
多事，阴怀异图，欲杜绝四方，擅据南郑，令其妾兄唐
昆仑扇搅于外，聚众围城。敬绍谋为内应。贼围既合，
其事泄露，在城兵武执敬绍白竖眼而杀之，竖眼耻
恚发疾，遂卒。永安中，赠征东将军、吏部尚书、齐州刺
史。出帝初，重赠散骑常侍、车骑将军、司徒、三公、相州
刺史，开国如故。